SPRÁVA KOMISIE EURÓPSKEMU PARLAMENTU, RADE A EURÓPSKEMU HOSPODÁRSKEMU A SOCIÁLNEMU VÝBORU o Európskej nadácii pre odborné vzdelávanie /* COM/2012/0588 final */





SPRÁVA KOMISIE EURÓPSKEMU PARLAMENTU, RADE A EURÓPSKEMU HOSPODÁRSKEMU A SOCIÁLNEMU VÝBORU o Európskej nadácii pre odborné vzdelávanie Úvod Táto správa sa predkladá v zmysle článku 24 nariadenia Rady o zriadení Európskej nadácie pre odborné vzdelávanie (ďalej len „nadácia“), na základe ktorého sa od Komisie vyžaduje, aby každé štyri roky zhodnotila vykonávanie nariadenia Rady, výsledkov nadobudnutých nadáciou a jej pracovných metód, a aby tieto výsledky hodnotenia predkladala Európskemu parlamentu, Rade a Európskemu hospodárskemu a sociálnemu výboru. Posledné externé hodnotenie sa vykonalo v roku 2006 a jeho výsledkom bolo Oznámenie Komisie Európskemu parlamentu, Rade a Hospodárskemu a Sociálnemu Výboru[1]. Táto správa je zhrnutím skúseností nadobudnutých pri práci nadácie počas obdobia od roku 2006 do roku 2010[2]. Zohľadňujú sa v nej zmeny týkajúce sa úlohy, geografického pokrytia, prostredia vonkajších vzťahov Európskej únie a činností nadácie od roku 2006. Správa vychádza zo zistení, záverov a odporúčaní správy nezávislého hodnotiteľa, ktorú poskytol Ústav pre verejnú politiku a riadenie (Public Policy and Management Institute, PPMI), externý subdodávateľ (pozri oddiel 2). Zohľadnili sa aj skúsenosti Komisie s činnosťami nadácie a so spoluprácou s touto nadáciou, ako aj odporúčania Komisie obsiahnuté v jej oznámení z roku 2006. Je potrebné uviesť, že túto správu vypracovali spoločne všetky útvary Komisie, ktoré spolupracujú s nadáciou, menovite GR pre vzdelávanie a kultúru (ako zodpovedné GR), GR pre rozšírenie, GR pre rozvoj a spoluprácu, v konzultácii so všetkými útvarmi Komisie, ktoré spolupracujú s nadáciou, ako aj s Európskou službou pre vonkajšiu činnosť. V tejto správe sa venuje pozornosť týmto témam: 1. Vývoj nadácie od roku 2006 do roku 2010 2. Súhrn postupu externého hodnotenia 3. Hlavné odporúčania externej hodnotiacej správy 3.1 Organizačné, tematické a procedurálne zmeny 3.2 Relevantnosť 3.3 Koherencia 3.4 Účinnosť 3.5 Vplyv a pridaná hodnota 3.6 Efektívnosť a nákladová účinnosť 4. Záver 1. vývoj nadácie od roku 2006 do roku 2010 1.1. Právny základ Nadácia je agentúra Európskej únie, právne zriadená nariadením Rady (EHS) č. 1360/90 zo 7. mája 1990 o zriadení Európskej nadácie pre odborné vzdelávanie, ktoré nadobudlo účinnosť v októbri 1993, keď sa počas zasadnutia Európskej rady rozhodlo o Turíne ako o sídle nadácie. Jej poslaním je pomáhať krajinám v procese transformácie a rozvojovým krajinám rozvíjať potenciál svojho ľudského kapitálu prostredníctvom reformy v systémoch vzdelávania, odbornej prípravy a trhu práce v kontexte politiky EÚ v oblasti vonkajších vzťahov. V roku 2008 bol mandát nadácie komplexne preformulovaný s cieľom obsiahnuť širšiu perspektívu rozvoja ľudského kapitálu a celoživotného vzdelávania. Preto bolo nariadenie EÚ o Európskej nadácii pre odborné vzdelávanie prepracované[3], čím sa pre nadáciu vytvoril nový mandát na riešenie otázok ľudského kapitálu, ktorého formálny rozsah pôsobnosti sa rozšíril za hranice odborného vzdelávania a prípravy s cieľom zahrnúť otázky týkajúce sa potrieb trhu práce a rozvoja podnikania. Na základe nového mandátu je takisto možné v prípade potreby rozšíriť geografickú pôsobnosť nadácie. V novom nariadení neboli zahrnuté funkcie nadácie súvisiace s riadením programu, ktorými by sa posilnila jej úloha ako centra odborných znalostí v politike v oblasti rozvoja ľudských zdrojov pre vonkajšie politiky EÚ. V dôsledku toho sa nadácia v roku 2008 pustila do významnej reformy svojich vnútorných štruktúr. Poslednou z nich bolo rozdelenie prevádzkového oddelenia do troch samostatných oddelení – oddelenie rozvoja tematických odborných znalostí, oddelenie geografických operácií a oddelenie tvorby politiky založenej na dôkazoch. 1.2. Dotácia Kľúčovým prvkom vo vývoji nadácie od roku 1997 po súčasnosť bola úroveň a spôsob jej financovania. Nadácia je dotovaná z rozpočtu Európskej únie, kapitoly „Vonkajšie vzťahy“, a od roku 2000 je jej financovanie rozdelené do dvoch rozpočtových riadkov: riadok GR pre vonkajšie vzťahy (B7-664) a riadok GR pre rozšírenie (B7-033). Samotné financovanie z riadku B7-664 sa čerpá z rozpočtových balíkov troch programov v oblasti vonkajších vzťahov, ktoré súvisia s geografickými regiónmi, na ktoré sa vzťahuje mandát nadácie. Ide regióny: západný Balkán, východná Európa, Stredná Ázia a Stredomorie. Výška dotácie na každý rok bola v období rokov 2000 – 2004 naplánovaná v novembri 2000 v zmysle dohody správnej rady o strednodobých perspektívach, s prihliadnutím na ročný rozpočtový postup. Táto dotácia, ktorá predstavuje takmer jediný príjem nadácie, slúži na financovanie zamestnancov (hlava 1), infraštruktúru a prevádzkové náklady a režijné náklady, plynúce z vykonávania štatutárnych úloh (hlava 2), a operačné výdavky súvisiace so špecifickými úlohami nadácie (hlava 3). V tabuľke uvedenej nižšie možno vidieť vývoj dotácie od roku 1998 do roku 2012 vrátane úpravy zdroja financovania z programu Phare smerom k iným regiónom na základe rámca vonkajších vzťahov a zaradenie pod hlavu 15 „Vzdelávanie a kultúra“ od roku 2006 a od roku 2008 do okruhu 4 „Európska únia ako globálny partner“. Na lepšiu ilustráciu toho, akým spôsobom boli zdroje pridelené, znázorňujú prílohy 2 a 3 vývoj celkového rozpočtu (vrátane záväzne vyčlenených, prenesených a nevyužitých finančných prostriedkov) a rozpočtu podľa činností v období rokov 2000 – 2004. Zatiaľ čo v období rokov 1998 až 2007 bol rozpočet rozdelený do dvoch riadkov zodpovedajúcich politikám a nástrojom v oblasti vonkajších vzťahov (v súhrne vonkajšie vzťahy a rozšírenie napriek tomu, že v kóde rozpočtových riadkov pre roky 2006 a 2007 došlo k zmene), od roku 2008 sú uvedené dva riadky priamo spojené s nadáciou podľa hláv (15 02 27 01 pre hlavy 1 a 2 a 15 02 27 02 pre hlavu 3). Od roku 2006 začína kód rozpočtového riadku pre dotáciu číslom 15 xx, ktoré zodpovedá vzdelávaniu a kultúre. Pokiaľ ide o zamestnancov, bolo postupné znižovanie počtu dočasných zamestnancov v pláne pracovných miest od roku 2006 kompenzované zvýšeným počtom zmluvných zamestnancov. Celkový počet 135 pracovných miest zostal stabilný. Rok || Dotácia Európskej únie || Počet dočasných zamestnancov 1998 || 15,4 mil. || 119 1999 || 16, 2 mil. || 124 2000 || 16,2 mil. || 119 2001 || 16, 8 mil. B7-664: 9,24 mil. B7-033: 7,56 mil. || 115 2002 || 16,8 mil. B7-664: 12,8 mil. B7-033: 4,0 mil. || 105 2003 || 17,2 mil. B7-664: 13,7 mil. В7-033: 3,5 mil. || 104 2004 || 17,6 mil. B7-664: 15,1 mil. B7-033: 2,5 mil. || 104 2005 || 18,5 mil. B7-664: 16 mil. B7-033: 2,5 mil. || 104 2006 || 19,45 mil. 15-03-02: 2,95 mil. 15-03-03: 16,5 mil. || 105 2007 || 19,7 mil. 15-03-27-01: 15,6 mil. 15-03-27-02: 4,1 mil. || 100 2008 || 17,98 mil. 15-02-27-01: 14,59 mil. 15-02-27-02: 3,39 mil. || 96 2009 || 14,77 mil. + 5,10 mol. = 19,87 mil. 15-02-27-01: 15,57 mil. 15-02-27-02: 4,30 mil. || 96 2010 || 18,28 mil. + 0,71 mil. = 19,99 mil. 15-02-27-01: 15,93 mil. 15-02-27-02: 4,06 mil. || 96 2011 || 20,35 mil. 15-02-27-01: 14,33 mil. 15-02-27-02: 6,02 mil. || 96 2012 || 20,04 mil. 15-02-27-01: 15,08 mil. 15-02-27-02: 4,96 mil. || 96 2. prehľad postupu externého hodnotenia Ako sa stanovuje v článku 24 nariadenia o zriadení nadácie (prepracované znenie) z roku 2008, monitorovanie a hodnotenie nadácie by Komisia mala vykonávať s pomocou externých expertov, pričom prvé výsledky tohto postupu sa majú predkladať v správe Európskemu parlamentu, Rade a Európskemu hospodárskemu a sociálnemu výboru. V marci 2011 uzavrelo GR pre vzdelávanie a kultúru zmluvu s inštitútom PPMI, aby vykonal externé hodnotenie nadácie. Zmluva bola založená na podmienkach dohodnutých medzi útvarmi Komisie a so správnou radou. Bol zriadený riadiaci výbor, ktorému predsedá GR pre vzdelávanie a kultúru, zložený z predstaviteľov Generálnych riaditeľstiev pre vzdelávanie a kultúru, vonkajšie vzťahy, podnikanie, EuropeAid a predstaviteľov nadácie. Externý hodnotiteľ používal niekoľko metodických nástrojov. Vykonali sa tri samostatné, no vzájomne sa doplňujúce prieskumy zamerané na dve skupiny príjemcov (partnerské krajiny a Európska služba pre vonkajšiu činnosť/Európska komisia) a prieskum medzi odbornými pracovníkmi nadácie, ktorí poskytujú služby príjemcom. V rámci prieskumu boli respondenti požiadaní, aby označili svoje najdôležitejšie kontakty v oblasti rozvoja ľudského kapitálu. Na základe týchto údajov bola vykonaná analýza sociálnych sietí s cieľom vytvoriť sieť aktérov zapojených do oblasti rozvoja ľudského kapitálu na európskej úrovni a na úrovni partnerských krajín, aby bolo možné získať predstavu o povahe vzťahov medzi nadáciou a jej príjemcami. Prebehli pohovory v partnerských krajinách, v nadácii, v Európskej komisii a Európskej službe pre vonkajšiu činnosť. Okrem toho sa uskutočnili hĺbkové štúdie v štyroch krajinách reprezentujúcich uvedené štyri regióny, na ktoré boli zamerané rôzne nástroje politiky EÚ v oblasti vonkajších vzťahov a činnosti nadácie. Nakoniec sa vykonala upravená analýza nákladovej účinnosti so zameraním na bezprostredné výstupy nadácie a ich náklady získané z údajov výkonnosti spoločnosti. Externý hodnotiteľ predložil Komisii tri správy: úvodnú správu prijatú 29. júna 2011, priebežnú správu prijatú 3. októbra 2011 a záverečnú správu prijatú 8. februára 2012. Správna rada prerokovala záverečnú správu na svojom zasadnutí v júni 2012, pričom sa zamerala najmä na zhrnutie. 3. Hlavné odporúčania externej hodnotiacej správy Komisia vyzýva nadáciu, aby zanalyzovala hodnotiteľove odporúčania a aby podľa nich konala. Ako svoj príspevok Komisia ďalej v správe zhŕňa a analyzuje tie zistenia, závery a odporúčania hodnotiteľa, ktorým je z jej pohľadu potrebné venovať osobitnú pozornosť. Komisia okrem toho uvádza v náležitých prípadoch konkrétne podrobnosti alebo návrhy vykonávania uvedených odporúčaní. 3.1. Organizačné, tematické a procedurálne zmeny Hodnotiteľ podčiarkol, že nadácia prešla za posledných päť rokov významnými zmenami. Od roku 2008, kedy došlo k prepracovaniu jej mandátu, prebehla dôležitá organizačná aj operačná reforma. Kľúčovým prvkom pri týchto zmenách je zavedenie turínskeho procesu, pomocou ktorého sa nadácia usiluje o presnejšie a ľahšie určenie, vymenovanie a riešenie otázok rozvoja ľudského kapitálu v partnerských krajinách a o rozvoj ich kapacít na tvorbu politiky založenej na dôkazoch. Hoci boli na toto hodnotenie k dispozícii len správy za jeden rok, hodnotitelia vnímajú výsledky turínskeho procesu ako priaznivé. 3.2. Relevantnosť Hodnotiteľ uviedol, že činnosť nadácie je pre plnenie potrieb príjemcov relevantná, tak z hľadiska tematického zamerania, ako aj z hľadiska postupov, a že sa jej podarilo dosiahnuť rovnováhu medzi flexibilitou a strategickým plánovaním. Hodnotiteľ však zdôraznil, že nadácia by mala byť aktívnejšia, pokiaľ ide o objasnenie svojej úlohy zainteresovaným stranám, s ktorými spolupracuje, ako aj spôsobov, akými ich môže podporovať. Nadácia bola veľmi úspešná pri vytváraní politiky v oblasti rozvíjania ľudského kapitálu, no príjemcovia si jej vplyv často neuvedomujú. Preto by mali byť informovaní o jej úspechu a vplyve, napr. formou objasnenia oblastí, v ktorých môže nadácia poskytovať podporu. Okrem toho sa skonštatovalo, že úloha nadácie je jasne vymedzená na úrovni politiky a vo vzťahu k vnútroštátnym aktérom. Je však potrebné objasniť úlohu nadácie voči sociálnym partnerom a MVO. 3.3. Koherencia Hodnotitelia skonštatovali, že činnosti nadácie sú vnútorne prepojené a takisto sú previazané so širšími cieľmi EÚ, najmä v oblasti vonkajších vzťahov EÚ, ako aj s cieľmi väčšiny partnerských krajín. Zistilo sa však, že v strednodobých perspektívach a ročných pracovných plánoch nebola jasná hierarchia medzi strategickými a operačnými cieľmi nadácie. Preto sa odporúča, aby sa v ročných pracovných programoch a plánoch jednotlivých krajín určili konkrétne oblasti činností (z hľadiska tematického zamerania aj z hľadiska postupov) a aby sa jasne stanovilo, ako tieto činnosti prispejú k širším strategickým cieľom nadácie. 3.4. Účinnosť Hodnotiteľ skonštatoval, že nadácia je vysoko účinná, pokiaľ ide o jej hlavné úlohy zamerané na poskytovanie a šírenie informácií, analýz, pri poradenstve v oblasti politík, pri budovaní kapacít a vytváraní sietí, ako aj pri prenose znalostí. Šírenie informácií sa počas hodnotiaceho obdobia vyvíjalo a v súčasnosti viac využíva sociálne médiá a možnosti na spoločné využívanie informácií pomocou internetu. Nie všetky skupiny zainteresovaných strán však majú jasnú predstavu o povahe informácií nadácie a jej činnostiach. Preto by sa mal najmä vo vzťahu k skupinám zainteresovaných strán, ktoré v poslednej dobe začali s nadáciou spolupracovať (t. j. sociálni partneri a MVO), zaujať aktívnejší prístup k šíreniu informácií, aby tieto skupiny boli informované o povahe a rozsahu činností nadácie. Nadácia poskytovala účinnú pomoc pri rozvíjaní znalostí a odborných znalostí, ktoré mohli viesť k zvýšeniu kapacity partnerských krajín v oblasti rozvoja ľudského kapitálu. Bolo však ťažké zistiť, do akej miery bola nadácia účinná pri budovaní kapacity, keďže nebolo stanovené, ako majú činnosti nadácie prispievať k budovaniu kapacity a samotné budovanie kapacity sa tiež jasne nevymedzilo. Preto sa odporúča, aby nadácia naďalej úzko spolupracovala s partnerskými krajinami s cieľom rozvíjať stratégiu v oblasti možného využitia činností nadácie a rozvoja znalostí na zlepšenie kapacity a zintenzívnenie účasti partnerských krajín na postupoch tvorby a vykonávania politík. Nakoniec hodnotitelia zdôraznili, že najväčší úspech dosiahla nadácia pri vytváraní sietí a prenose znalostí a že tieto činnosti vysoko hodnotili aj príjemcovia. Osobitne ocenenie získali regionálne siete. V tomto kontexte ponúka reorganizácia a vytváranie samostatných tematických a geografických oddelení potenciál posilniť ďalšie iniciatívy na regionálnej úrovni, pokiaľ ide o vytváranie sietí a vzájomné poznávanie politík medzi zainteresovanými stranami. Tieto regionálne siete by sa mali v najvyššej možnej miere rozvíjať aj v budúcnosti. 3.5. Vplyv a pridaná hodnota Hodnotiteľ zhodnotil prácu nadácie ako veľmi dobrú, najmä vzhľadom na jej rozsiahly mandát a obmedzené zdroje. Odporúča sa, aby si nadácia zachovala konzistentnosť na úrovni partnerských krajín zosúlaďovaním zručností pracovníkov s potrebami konkrétnych tematických a geografických oblastí. Subjekty zodpovedné za riadenie v jednotlivých krajinách by sa preto nemali často striedať, aby si mohli vytvoriť dostatočné znalosti a kontakty na úrovni partnerských krajín. 3.6. Efektívnosť a nákladová účinnosť Hodnotitelia uviedli, že nadácia má systém užitočných ukazovateľov výkonu, ktorý by sa nemal meniť, aby sa v priebehu rokov mohol merať pokrok organizácie. Existujúce ukazovatele sa však sústreďujú len na okamžité výstupy. Ukazovatele by sa preto mali rozšíriť tak, aby obsiahli ukazovatele výsledkov na rôznych úrovniach, napr. spokojnosť prijímajúcich partnerských krajín so službami poskytovanými nadáciou. Uviedlo sa, že práca nadácie je nákladovo efektívna. Vzhľadom na veľmi široký tematický mandát nadácie, veľkú geografickú oblasť pôsobnosti a relatívne skromný rozpočet nadácia dokázala, že je flexibilná pri poskytovaní pomoci tam, kde to inštitúcie EÚ a správna rada pokladali za najviac potrebné. 4. Záver Komisia sa nazdáva, že nadácia má, ako centrum odborných znalostí, v rámci politického rámca vonkajších vzťahov Únie poskytovať užitočný príspevok vo všetkých štyroch regiónoch, na ktoré sa vzťahuje jej mandát. Komisia sa nazdáva, že nadácia skutočne dokázala úspešne reorganizovať svoje činnosti a zmeniť ich zameranie. Rovnako ako hodnotiteľ, aj Komisia vníma účinnosť práce, pokiaľ ide o jej hlavné úlohy zamerané na poskytovanie a šírenie informácií, analýz, pri poradenstve v oblasti politík, pri budovaní kapacít a vytváraní sietí, ako aj pri prenose znalostí, pozitívne. V rámci prepracovania svojho mandátu sa nadácia takisto podujala vykonať značné vnútorné reformy. Nadácii sa však odporúča zaujať aktívnejší prístup k šíreniu informácií medzi relatívne novými zainteresovanými stranami. V oblasti budovania kapacity by mala nadácia úzko spolupracovať s partnerskými krajinami s cieľom rozvíjať stratégiu v otázke, ako sa môžu činnosti nadácie a rozvoj znalostí využiť na zlepšenie kapacity a zintenzívnenie účasti partnerských krajín na postupoch tvorby a vykonávania politík. Nakoniec by sa mala nadácia naďalej stále viac zameriavať na rozvíjanie regionálnych sietí. Komisia okrem toho zdôrazňuje relevantnosť činností nadácie vo vzťahu k potrebám príjemcov, no zároveň súhlasí s hodnotiteľom v tom, že je žiaduce, aby nadácia bola aktívnejšia, pokiaľ ide o objasnenie svojej úlohy vo vzťahu k zainteresovaným stranám, ako aj jasnejšie vymedzenie jej úlohy voči sociálnym partnerom a MVO. Hoci sa skonštatovalo, že činnosti nadácie sú koherentné, Komisia sa zhoduje s hodnotiteľom v názore, že je mimoriadne potrebné v ročných pracovných programoch a plánoch jednotlivých krajín vysvetliť, ako konkrétne činnosti prispievajú k širším strategickým cieľom nadácie. Na záver hodnotí Komisia pridanú hodnotu nadácie a jej nákladovú účinnosť, najmä vzhľadom na jej rozsiahly mandát a geografické pokrytie, rovnako pozitívne ako hodnotiteľ. [1] KOM(2006) 832 v konečnom znení, 19.12.2006. [2] Proces hodnotenia sa začal na konci roku 2010 a záverečná správa bola vydaná 8. 2. 2012; Možno ju nájsť na stránke: http://ec.europa.eu/dgs/education_culture/evalreports/training/2012/etf_en.pdf [3] Nariadenie Európskeho parlamentu a Rady (ES) č. 1339/2008 zo 16. decembra 2008 o zriadení Európskej nadácie pre odborné vzdelávanie (prepracované znenie) – Ú. v. EÚ L 354, 31.12.2008, s. 82.